Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 642/14/6606	Lučenec, 4.2.2015
EEČ : 2-47-21-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX, 
ako matka maloletého syna XXXXX, nar. 06.09.1999, hoci bola právoplatným rozsudkom Okresného súdu v Lučenci č.k. 11P 413/2007 zo dňa 12.11.2007 zaviazaná k plateniu výživného  mesačne sumou 30 % zo sumy životného minima počnúc dňom 01.09.2007 vždy mesačne predom do 15-teho dňa toto ktorého mesiaca k rukám starej matky XXXXX nar. 08.11.1940, trvale bytom Halič - Telka 397, ktorej bol maloletý zverený do výchovy a starostlivosti, takto uloženú povinnosť, riadne pravidelne a v plnej výške neplnila v Haliči - Telke a inde a za obdobie od 01.09.2007 doposiaľ starej matke dieťaťa XXXXX na výživnom dlhuje celkovú sumu 2 283,15 €

lebo zanikla trestnosť činu

Odôvodnenie:

	Proti obvinenej XXXXX bolo vyšetrovateľom  PZ, OR PZ v Lučenci  vedené trestné stíhanie  pre prečin zanedbania povinnej výživy podľa § 207 odsek 1, odsek 3 písmeno b)  Trestného zákona na tom skutkovom základe, ktorý je uvedený vo výrokovej časti tohto uznesenia. 
Po ukončení skráteného vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Trestného poriadku s poukazom na ustanovenie § 86 odsek 1 písm. a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinená XXXXX vo svojej výpovedi uviedla, že je pravdou, že výživné na svojho syna XXXXX neplatila od 01.09.2007. Mala vedomosť o tom, že dieťa bolo zverené do výchovy starej matke XXXXX a tejto mala mesačne na výživné zasielať sumu 30 % zo sumy životného minima. Na svoju obhajobu uviedla, že sa dlhodobo zdržiavala v zahraničí na rôznych miestach, žila z príležitostných prác a s rodinou neudržiavala žiadny kontakt. Už asi 2 roky žije a pracuje vo Švajčiarsku a teda má pravidelný mesačný príjem. Vo svojom výsluchu zo dňa 29.12.2014 uviedla, že v priebehu januára 2015 celý dlh na výživnom uhradí. 
	Svedkyňa - poškodená XXXXX potvrdila, že dňa 13.01.2015 dostala z pošty vyrozumenie, že tam má peniaze. Obvinená jej šekom zaslala sumu 2 256,02 € a taktiež jej ďalšími dvoma šekmi poslala sumu po 27,13 €. Vyplatením uvedených súm obvinená uhradila všetko zameškané výživné za obdobie od 01.09.2007 doposiaľ vrátane bežného výživného za január a február 2015. Svedkyňa dodala, že maloletý XXXXX navštevuje ZŠ v Lučenci a nikdy núdzou netrpel. Uviedla tiež, že na dcéru nemala kontakt dlhé roky a táto prišla ku nej na návštevu až v decembri 2014, kedy sa dobrovoľne prihlásila na polícii. 
	Skutočnosť, že obvinená zaslala poškodenej vyššie uvedené sumy potvrdzujú aj fotokópie poštových poukazov na č.l. 33-34 vyšetrovacieho spisu. 
Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinená XXXXX využila možnosť ustanovenia § 86 odsek 1 písmeno a/ Trestného zákona a  svoju vyživovaciu povinnosť voči maloletému synovi XXXXX dodatočne splnila, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jela Gaštanová
prokurátorka